DA Den Europæiske Unions Tidende CE 88/425

(2004/C 88 E/0431)

SKRIFTLIG FORESPØRGSEL P-2646/03

af Elizabeth Lynne (ELDR) til Kommissionen

(28. august 2003)

Om: Toldklassificering af stomiartikler

Kan Kommissionen bekræfte, at den har foreslået omklassificering af stomiartikler under pos. 3926 (generelle plasticvarer) i stedet for under pos. 9021 i toldtariffen (artikler, som skal afhjælpe et handicap)?

Er Kommissionen klar over, at dette i praksis ville betyde, at prisen på stomiartikler, som er momsfri, hvis de klassificeres under pos. 9021, ville stige på grund af importafgifter?

Er Kommissionen klar over, at brugen af den foreslåede klassificering i Verdenstoldorganisationen ville betyde, at stomiopereredes adgang til disse artikler i Østeuropa og udviklingslandene ville blive vanskelig og dyr på grund af de højere importafgifter i disse lande?

Hvilke organisationer har Kommissionen konsulteret, da den besluttede at foreslå omklassificering?

Kan Kommissionen bekræfte, at stomiartikler overtager funktionen af den bortopererede del af tarmkanalen eller urinvejene?

Kunne de ikke betragtes som »artikler, der bæres af eller på personen eller implanteres i legemet for at afhjælpe en defekt eller et svækket organ.« (Toldtariffen, pos. 9021)?

Hvad agter Kommissionen i sidste instans at gøre for at sikre, at handicappede (stomipatienter) i EU og udviklingslandene ikke berøres af denne toldklassifikation?

Svar afgivet på Kommissionens vegne af Frits Bolkestein

(23. september 2003)

Nej. Kommissionen har ingen planer om at foreslå en ændring af tariferingen af stomiartikler. Kommissionen har taget skridt til at tydeliggøre tariferingen af stomiartiklers to hovedbestanddele, som præsenteres særskilt, nemlig hudbeskyttelsespladen og posen. Kommissionen vedtog derfor i 1999 beslutning 2000/41/EF (1) om ugyldiggørelse af en række afgørelser vedtaget af medlemsstaterne, såkaldte bindende tariferingsoplysninger, hvorefter visse bestanddele af stomiartikler var blevet tariferet under KN-kode 9018 90 85 og 9021 90 90. Kommissionen offentliggjorde desuden i 2002 en forklarende bemærkning til den kombinerede nomenklatur (2) til at tydeliggøre, hvad der skal forstås ved udtrykket »for at afhjælpe en defekt eller et svækket organ«, og det betød, at hudbeskyttelsespladen og posen ikke tariferes i HS-position 9021 men i overensstemmelse med materialets beskaffenhed.

Ja. Kommissionen er klar over de økonomiske konsekvenser af en korrekt varetarifering. Men når der træffes tariferingsafgørelser, tages der ikke hensyn til de økonomiske konsekvenser, men alene kravet om at sikre, at den kombinerede nomenklatur anvendes korrekt og på en ensartet måde i hele Unionen.

Når der skal tages stilling til, hvilken toldsats der skal anvendes, skal den korrekte position i nomenklaturen til Fællesskabets fælles toldtarif (FTT) (3) først identificeres i overensstemmelse med de almindelige tariferingsbestemmelser. Disse bestemmelser findes i indledningen til tariffen. Det skal bemærkes, at de pågældende toldsatser er resultatet af toldforhandlinger på basis af HS-nomenklaturen i Verdenshandelsorganisationen/den almindelige overenskomst om told og udenrigshandel (WTO/GATT).

Ja. Kommissionen er klar over, at nogle af de kontraherende parter i HS-konventionen, f.eks. USA og Norge, tariferer stomiartiklers to hovedbestanddele, nemlig hudbeskyttelsespladen og posen, under HS-position 3926, når de er fremstillet af plast.

Ingen. Når Kommissionen træffer tariferingsforanstaltninger, sker det for at sikre ensartet anvendelse i Unionen af den fælles toldtarif som omhandlet i artikel 23 i den konsoliderede udgave af EF-traktaten. I den forbindelse anvender Kommissionen tariferingsbestemmelserne vedrørende nomenklaturen på den pågældende vare på grundlag af den foreliggende dokumentation, herunder laboratoriekontrol.

De varer, der skal tariferes, er hudbeskyttelsespladen og posen. Det ærede medlem finder svaret i ovennævnte forklarende bemærkning.

På internationalt plan overvejer Kommissionen to typer tiltag.

Med det første behandles en del af tariferingsspørgsmålet med et forslag om overførsel af hudbeskyttelses-plader fra kapitel 39 til kapitel 30. Men en overførsel af varer fra en HS-position til en anden løser desværre ikke alle økonomiske spørgsmål, som opstår som følge af tariferingen af varer.

Der vil blive overvejet en anden tilgang ved revisionen af toldsatsniveauerne for alle varer i forbindelse med den næste runde i de multilaterale forhandlinger om markedsadgang for industrivarer for at tage hensyn til ønsker fra den europæiske industri.

(1) Kommissionens beslutning 2000/41/EF af 29. december 1999 om visse bindende tariferingsoplysningers gyldighed, EFT L 13 af 19.1.2000.

(2) EFT C 256 af 23.10.2002.

(3) FTT-satserne for 2003 er offentliggjort i EU-Tidende L 290 af 28.10.2002.